Official Journal L 195 , 24/07/2002 P. 0016 - 0021



KOMISJONI MÄÄRUS (EÜ) nr 1334/2002, 23. juuli 2002, milles sätestatakse nõukogu määruse (EÜ) nr 1638/98 üksikasjalikud rakenduseeskirjad seoses oliivisektori ettevõtjate organisatsioonide tööprogrammidega 2002/03. ja 2003/04. turustusaastaks EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 20. juuli 1998. aasta määrust (EÜ) nr 1638/98, millega muudetakse määrust nr 136/66/EMÜ õli- ja rasvaturu ühise korralduse kehtestamise kohta,1 muudetud määrusega (EÜ) nr 1513/2001,2 eriti selle artikli 4a lõike 3 esimese lõigu teist taanet ja artikli 4a lõiget 4, ning arvestades järgmist: (1) Määruse (EÜ) nr 1638/98 artikli 4a lõikega 1 nähakse ette, et alates 1. novembrist 2002 jõustuva õli- ja rasvaturu ühise korralduse alusel võivad oliiviõli tootvad liikmesriigid teatud piirides ning komisjoni poolt kehtestatavate tingimuste kohaselt reserveerida osa oliiviõli ja/või lauaoliivide tootjatele ettenähtud toetusest tunnustatud ettevõtjate organisatsioonide poolt koostatud tööprogrammide ühendusepoolse rahastamise tagamiseks. Tuleb ette näha, et vastavalt nõukogu 22. septembri 1966. aasta määrusele nr 136/66/EMÜ (õli- ja rasvaturu ühise korralduse kehtestamise kohta,3 viimati muudetud määrusega (EÜ) nr 1513/2001) hõlmavad kõnealused tööprogrammid ainult 2002/03. ja 2003/04. turustusaastat. (2) Tunnustatud ettevõtjate organisatsioonide tõhususe tagamiseks tuleb heaks kiita erinevad niisuguste ettevõtjate kategooriad, mis omavad tähtsat mõju oliiviõli- ja/või lauaoliivisektorile, ning need organisatsioonid peavad majanduslikult märkimisväärsete tulemuste saamiseks olema piisava suurusega. Selleks et heakskiidetud organisatsioonid oleksid piisavalt tugevad, peaks liikmesriikidel samuti olema võimalik sätestada kohaliku olukorra arvessevõtmiseks täiendavad heakskiidutingimused. (3) Oliivisektori tunnustatud ettevõtjate organisatsioonide süsteemi tõhusa halduskorralduse tagamiseks tuleks sätestada selliste organisatsioonide tunnustamise kord ja tähtajad, nende tööprogrammide valiku kriteeriumid ja ühendusepoolse rahastamise kord. (4) Oliivisektori tunnustatud ettevõtjate organisatsioonide tegevuse üldise järjepidevuse tagamiseks on vaja sätestada tegevused, mis vastavad ühendusepoolse rahastamise tingimustele, ja tööprogrammide valimise põhimõtted. Asjaomastel liikmesriikidel peaks siiski olema võimalik sätestada täiendavad abikõlblikkuse tingimused, et tegevus oleks rohkem kooskõlas oliivisektori olukorraga riigis. (5) Selleks et töö algaks aegsasti, peaks oliivisektori ettevõtjate organisatsioonidel olema võimalik saada heakskiidetud ühendusepoolsest rahastamisest ettemakset komisjoni 22. juuli 1985. aasta määruses (EMÜ) nr 2220/85 (milles sätestatakse põllumajandustoodete tagatissüsteemi ühised üksikasjalikud rakenduseeskirjad,4 viimati muudetud määrusega (EÜ) nr 1932/19995) sätestatud tingimustel tagatise esitamise korral. (6) Oliivisektori ettevõtjate organisatsioone käsitlevate eeskirjade nõuetekohaseks haldamiseks peaks asjaomane liikmesriik koostama kontrollkava ja nägema ette eeskirjade eiramise korral kohaldatava karistuste süsteemi. Samuti tuleks sätestada, et ettevõtjate organisatsioonid peavad oma töö tulemustest teavitama asjaomase liikmesriigi pädevaid asutusi ja edastama need tulemused komisjonile. (7) Käesoleva määrusega ettenähtud meetmed on kooskõlas õli- ja rasvaturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Eesmärk ja mõisted 1. Käesolevas määruses sätestatakse 2002/03. ja 2003/04. turustusaastaks määruse (EÜ) nr 1638/98 artikli 4a lõike 1 üksikasjalikud rakenduseeskirjad seoses nimetatud lõikes osutatud tootjaorganisatsioonide ja nende ühenduste, tootmisharudevaheliste organisatsioonide ja muude oliiviõli ja lauaoliivisektori ettevõtjate organisatsioonide heakskiitmise ja nende poolt koostatud tööprogrammidega. 2. Käesolevas määruses kasutatakse järgmisi mõisteid: a) oliivisektori ettevõtjate organisatsioon - määruse (EÜ) nr 1638/98 artikli 4a lõikes 1 osutatud organisatsioon või ühendus; b) piirkond - komisjoni määruse (EÜ) nr 2366/986 lisas määratletud ala ja piirkond, mille moodustab iga tootjaliikmesriigi ülejäänud territoorium. Itaalia puhul loetakse piirkondadeks samuti: - Liguuria, Piedmonte ja Valle d'Aosta, või - Lombardia, Trantino-Alto Adige, Veneto ja Friuli-Veneetsia Giulia, või - Umbria, Marche ja Emilia-Romagna, või - Basilicata, või - Sardiinia, või - Abruzzi ja Molise. Artikkel 2 Oliivisektori ettevõtjate organisatsioonide heakskiitmise tingimused 1. Liikmesriigid kiidavad heaks need oliivisektori ettevõtjate organisatsioonid, mis kohustuvad tegema käesolevas määruses ettenähtud kontrolle ja mis vastavad teatavatele tingimustele. 2. Esimeses lõigus nimetatud oliivisektori ettevõtjate organisatsioonide eri liikide suhtes kohaldatakse vastavalt punktides a, b, c ja d loetletud tingimusi, mille osas võib asjaomane liikmesriik suurendada liikmete miinimumarvu ja muid miinimumsuurust käsitlevaid kriteeriume, ning vajaduse korral pädevate riiklike asutuste poolt sätestatud tingimusi, mis on seotud oliivisektori ettevõtjate organisatsiooni toimevõime, olemasolevate vahendite ja kontrolliga. a) Tootjaorganisatsioonid peavad koosnema üksnes oliivikasvatajatest, kes ei kuulu teistesse käesoleva määruse alusel heakskiidetud tootjaorganisatsioonidesse, mis on saanud eelmise turustusaasta eest määruse nr 136/66/EMÜ artiklis 5 osutatud tootmistoetust, ega ole esitanud jooksval turustusaastal põllukultuurideklaratsiooni; ning i) koosnema vähemalt 2 500 tootjast või ii) moodustama 2 % oliivikasvatajatest või andma 2 % asjaomase piirkonna oliiviõli või lauaoliivide keskmisest toodangust; b) tootjaorganisatsioonide ühendused peavad koosnema üksnes punkti a alusel heakskiidetud tootjaorganisatsioonidest, mis ei kuulu teistesse käesoleva määruse alusel heakskiidetud tootjaorganisatsioonide ühendustesse, ja i) koosnema vähemalt kümnest asjaomase liikmesriigi eri piirkondades asuvast liikmeorganisatsioonist, ii) või andma vähemalt 15 % vastava liikmesriigi oliiviõli või lauaoliivide keskmisest toodangust; c) muud oliivisektori ettevõtjate organisatsioonid peavad koosnema üksnes nendest oliivisektori ettevõtjatest, kes ei kuulu teistesse punkti c alusel heakskiidetud organisatsioonidesse ja kelle jooksvale turustusaastale eelneva turustusaasta käibe moodustas vähemalt 50 % ulatuses oliivide töötlemine või oliiviõli või lauaoliivide müük, või kes turustasid rohkem kui 5 000 tonni oliiviõli või rohkem kui 1 000 tonni lauaoliive ja kellel on vähemalt: i) 20 liiget, kes turustavad või töötlevad kokku rohkem kui 15 000 tonni oliiviõli või 3 000 tonni lauaoliive, ii) või kelle keskmine oliiviõli või lauaoliivide toodang moodustab 15 % asjaomase liikmesriigid toodangust; d) tootmisharudevahelised organisatsioonid määruse (EÜ) nr 1638/98 artikli 4a lõike 2 tähenduses, mis on heaks kiidetud tegevuskohajärgse liikmesriigi poolt ja mis esindavad mitmekülgselt ja tasakaalustatult kõiki oliiviõli ja/või lauaoliivide tootmise ja töötlemisega seotud majandustegevusi. 3. Ilma et see piiraks käesoleva määruse artikli 10 lõike 1 kohaldamist, kiidetakse käesoleva määruse alusel heaks määruse 136/66/EMÜ artikli 20c alusel heakskiidetud oliivisektori ettevõtjate organisatsioonid ja nende ühendused ning muud liikmesriikide poolt heaks kiidetud oliivisektori ettevõtjate organisatsioonid, mis esitavad kooskõlas artikliga 5 tööprogrammi, tingimusel et lõigetes 1 ja 2 osutatud kriteeriumid on täidetud. Artikkel 3 Oliivisektori ettevõtjate organisatsioonide heakskiitmise kord 1. Heakskiidu saamiseks peavad oliivisektori ettevõtjate organisatsioonid esitama liikmesriigi poolt kindlaksmääratavaks kuupäevaks, kuid hiljemalt 31. märtsiks 2003 taotluse, mis kinnitab artiklis 2 sätestatud tingimustele vastavust. 2. Liikmesriik peab kahe kuu jooksul pärast kõikide taotlusdokumentide esitamist oliivisektori ettevõtjate organisatsiooni heaks kiitma ning andma sellele heakskiidunumbri. 3. Heakskiitu ei anta, see peatatakse või võetakse ära kohe, kui oliivisektori ettevõtjate organisatsioon ei vasta heakskiidu saamise tingimustele või kui siseriiklik pädev asutus on algatanud selle organisatsiooni suhtes eeskirjade eiramise tõttu menetluse. Artikkel 4 Ühendusepoolse rahastamise tingimustele vastavad tegevused 1. Ühenduse rahastamise tingimustele vastavad määruse (EÜ) nr 1638/98 artikli 4a alusel järgmised oliiviõli- ja lauaoliivisektori turu järelevalve ja haldamise tegevused (edaspidi "rahastamistingimustele vastav tegevus"): a) andmete kogumine sektori ja turu kohta kooskõlas siseriikliku pädeva asutuse poolt kindlaksmääratud meetodi, geograafilise representatiivsuse ja täpsusega; b) uuringute koostamine eelkõige teiste asjaomase ettevõtjate organisatsiooni tööprogrammiga hõlmatud tegevuste kohta. 2. Rahastamistingimustele vastavad tegevused oliivikasvatuse keskkonnamõjude parandamiseks: a) ühismeetmed selliste kõrge keskkonnaväärtusega oliivisalude säilitamiseks, mille puhul on suur tootmisest loobumise oht, mille kohaldamisel järgitakse pädeva riikliku asutuse poolt kindlaksmääratud tingimusi, mis hõlmavad eelkõige toetuse saamise tingimustele vastavaid alasid ja kõnealuste toimingute tõhususe tagamiseks vajalikku väikseimat pindala ja oliiviõlitootjate miinimumarvu; b) kohalikele oludele kohandatud keskkonnaalaste kriteeriumide alusel heade oliivikasvatustavade edendamine, nende tavade tutvustamine oliivikasvatajate seas ning seejärel nende praktiline rakendamine; c) keskkonnakaitsele ja paikkonna hooldamisele suunatud oliivikasvatamismeetodite praktiline tutvustamine; d) keskkonnaalaste andmete lisamine määruse (EÜ) nr 1638/98 artiklis 2 osutatud geograafilise informatsiooni süsteemi. 3. Toetuse saamise tingimustele vastavad tegevused oliiviõli ja lauaoliivide tootmise kvaliteedi parandamisel on järgmised: a) oliivide kasvatamise (eelkõige oliivikärbse kontrollimine), saagikoristamise, tarnimise ja ladustamise tingimuste parandamine enne töötlemist kooskõlas siseriikliku pädeva asutuse poolt sätestatud tehniliste nõuetega; b) oliiviõli ja lauaoliivide tootmisjääkide ladustamis- ja kasutamistingimuste parandamine; c) oliiviõli töötlevale tööstusele tehnilise abi andmine toodete kvaliteedi parandamiseks; d) laboratooriumide loomine ja edendamine neitsioliiviõlide analüüsimiseks. 4. Toetuse saamise tingimustele vastavad tegevused oliiviõli ja lauaoliivide kvaliteedi jälgimisel, sertifitseerimisel ja kaitsmisel on järgmised: a) selliste süsteemide loomine ja juhtimine, mille abil on kooskõlas siseriikliku pädeva asutuse poolt sätestatud nõuetega võimalik pakendamise ja märgistamise abil tooteid jälgida kuni oliivikasvatajateni; b) riskianalüüsi ja kriitiliste etappide kontrolli süsteemil põhineva kvaliteedi sertifitseerimissüsteemi loomine ja juhtimine kooskõlas siseriikliku pädeva asutuse poolt võetud tehniliste nõuetega; c) turule viidava oliiviõli ja lauaoliivide õli originaalile vastavuse, kvaliteedi ja turustamisnõuete järgimise kontrollisüsteemide loomine ja nende haldamine kooskõlas siseriikliku pädeva asutuse poolt sätestatud tehniliste nõuetega. 5. Määruse (EÜ) nr 1638/98 artikli 4a alusel ei vasta toetuse saamise tingimustele järgmised tegevused: a) tegevused, mille suhtes kohaldatakse muud ühendusepoolset rahastamist, kui on sätestatud määruse (EÜ) nr 1638/98 artiklis 4a; b) tegevused, mille eesmärk on tootmise otsene suurendamine või mis viivad ladustamis- või tootmismahu suurendamisele; c) tegevused, mis on seotud oliiviõli või lauaoliivide ostmise või ladustamisega või mis mõjutavad nende hindu; d) oliiviõli või lauaoliivide müügi edendamisega seotud tegevused; e) teadusuuringutega seotud tegevused. 6. Liikmesriigid võivad võtta vastu täiendavad tingimused, määrates kindlaks käesoleva artikli lõigetes 1-4 osutatud toetuse tingimustele vastavad tegevused, ilma et see muudaks nendes valdkondades nende tegevuste rakendamise ja tutvustamise võimatuks. Artikkel 5 Oliivisektori ettevõtjate organisatsioonide tööprogrammid 1. Määruse (EÜ) nr 1638/98 artikli 4a lõike 1 alusel ühendusepoolse rahastamise tingimustele vastavad tegevusprogrammid koosnevad käesoleva määruse artiklis 4 osutatud tegevustest ning need viiakse ellu 1. novembrist 2002 kuni 31. oktoobrini 2004. 2. Iga käesoleva määruse alusel oliivisektoris heakskiidetud ettevõtjate organisatsioon võib liikmesriigi poolt kindlaksmääratavaks kuupäevaks, kuid hiljemalt 31. märtsiks 2003, esitada taotluse ühendusepoolse rahastamiseks ainult ühe tööprogrammi osas. Taotlus sisaldab järgmisi andmeid: a) andmed kõnealuse ettevõtjate organisatsiooni kohta; b) teave artikli 6 lõikes 1 nimetatud valikukriteeriumide kohta; c) kavandatud tegevuse kirjeldus ja põhjendus ning selle ajakava; d) kavandatavad kulud, jaotatuna tegevuste kaupa ja artiklis 4 osutatud tegevusvaldkondade kaupa, loetledes eraldi üldkulud, mis ei ületa 2 % kuludest kokku, ja muud kululiigid; e) rahastamiskava artiklis 4 osutatud tegevusvaldkondade kaupa, märkides ära eelkõige taotletud ühendusepoolse rahastamise ja vajaduse korral ettevõtjate rahalise toetuse ja siseriikliku toetuse summad; f) kvantitatiivse ja kvalitatiivse tõhususe näitajate kirjeldus, mis võimaldab teha programmi järelhindamist; g) tõendid pangatagatise esitamise kohta, mis on vähemalt 5 % ühenduse rahastamise taotletud summast; h) vajaduse korral artikli 8 kohane ettemakse taotlus; i) asjaomase organisatsiooni tõend selle kohta, et tööprogrammi tegevuste eest ei ole toimunud muud ühendusepoolset rahastamist; j) andmed ettevõtjate organisatsioonide kohta, kes allhankijana vastutavad tootmisharudevaheliste organisatsioonide ja tootjaorganisatsioonide ühenduste programmide tegeliku rakendamise eest; k) oliivisektori tootjate ühenduste ja tootmisharudevaheliste organisatsioonide osaks olevate ettevõtjate organisatsioonide puhul tõend selle kohta, et nende tööprogrammiga hõlmatud tegevuste osas ei ole käesoleva määruse alusel esitatud ühtegi teist ühendusepoolse rahastamise taotlust. Artikkel 6 Tööprogrammide valik 1. Liikmesriigid valivad tööprogrammid järgmiste kriteeriumide põhjal: a) programmi üldine kvaliteet ning selle vastavus liikmesriigi poolt asjaomase oliivisektori valdkonna jaoks sätestatud eesmärkide ja prioriteetidega; b) asjaomase ettevõtjate organisatsiooni piisavad rahalised ressursid kavandatavate tegevuste rakendamiseks; c) tööprogrammiga hõlmatud valdkonna ulatus; d) taotletava ühendusepoolse rahastamise summa ja asjaomase ettevõtjate organisatsiooni liikmete poolt müüdava oliivitoodangu mahu suhe; e) need asjaomases valdkonnas esinevad majandusliku olukorraga seotud erinevused, mida on tööprogrammis arvesse võetud; f) eri tegevusvaldkondade olemasolu ja ettevõtjate rahalise toetuse suurus. Liikmesriigid võtavad arvesse taotluste jagunemist artiklis 2 osutatud eri liiki oliivisektori ettevõtjate organisatsioonid vahel ja iga piirkonna oliivikasvatuse mahtu. 2. Liikmesriigid ei võta valimise käigus vastu tööprogramme, mis on puudulikud või sisaldavad valesid andmeid või hõlmavad mõnda tegevust, mis ei vasta artikli 4 lõikes 5 osutatud toetuse saamise tingimusele. 3. Liikmesriigid kiidavad hiljemalt 31. maiks 2003 heaks tööprogrammid, mille suhtes nad on andnud vastavat siseriiklikku toetust. Liikmesriigid teavitavad sellest asjaomaseid tootjaorganisatsioone. Liikmesriigid võivad tööprogrammi lõpliku heakskiitmise tingimusena sätestada liikmesriigi poolt vajalikuks peetud muudatuste sisseviimise. Kui kavandatud tööprogrammi ei kiideta heaks, vabastab liikmesriik viivitamata artikli 5 lõike 2 punktis g osutatud tagatise. Artikkel 7 Muudatused tööprogrammides Oliivisektori ettevõtjate organisatsioonid võivad liikmesriigi poolt sätestatud korras taotleda juba heakskiidetud tööprogrammi muutumist mõne artiklis 4 osutatud tegevusvaldkonna osas tingimusel, et see ei sisalda toetuse suurendamist. Muudatuste tegemise taotlustele peavad olema lisatud kõik täiendavad dokumendid, kus täpsustatakse kavandatud muudatuste põhjused, nende laad ja mõju. Artikkel 8 Ettemaksed 1. Oliivisektori ettevõtjate organisatsioon, kes on kooskõlas artikli 5 lõike 2 punktiga h esitanud taotluse, saab käesoleva artikli lõikes 2 osutatud tingimustel ettemakse kuni 90 % ulatuses ühendusepoolsest rahastamisest ajavahemiku eest, mis hõlmatud on heakskiidetud tööprogrammiga. 2. Kõnealuse tööprogrammi heakskiitmise kuule järgneval kuul maksavad liikmesriigid asjaomasele ettevõtjate organisatsioonile ühe kolmandiku lõikes 1 osutatud summast ja ülejäänud kaks kolmandikku pärast 16. oktoobrit 2003, kui on kontrollitud, et ettemakse esimene osamakse on tegelikult kasutatud. 3. Lõikes 2 osutatud ettemakseid tehakse tingimusel, et asjaomane ettevõtjate organisatsioon on määruse (EMÜ) nr 2220/85 kohaselt esitanud tagatise, mis on 110 % ettemaksest. Põhikohustus nimetatud määruse artikli 20 tähenduses on heakskiidetud tööprogrammis loetletud meetmete rakendamine. 4. Asjaomane ettevõtjate organisatsioon võib liikmesriigi poolt kindlaksmääratavaks kuupäevaks, kuid hiljemalt 31. maiks 2004 esitada lõikes 3 osutatud tagatise vabastamise taotluse tegelikult tehtud kulutustest 50 % ulatuses. Liikmesriik sätestab taotlusele lisatavad täiendavad dokumendid, kontrollib neid ning vabastab seejärel asjaomastele kulutustele vastava tagatise hiljemalt taotluse esitamise kuule järgneva teise kuu jooksul. Artikkel 9 Ühenduse rahalise toetuse maksmine 1. Määruse (EÜ) nr 1638/98 artikli 4a kohase ühendusepoolse rahastamise või vajaduse korral selle jääksumma maksmiseks esitavad oliivisektori ettevõtjate organisatsioonid liikmesriigi poolt kindlaksmääratavaks kuupäevaks, kuid hiljemalt 31. jaanuariks 2005 siseriiklikule pädevale asutusele taotluse. Pärast nimetatud kuupäeva esitatud taotluste osas vähendatakse ühenduse rahalist toetust 1 % võrra iga hilinenud tööpäeva kohta. Pärast 25. veebruari 2005 esitatud taotlusi vastu ei võeta. 2. Vastuvõtmiseks peab lõikes 1 osutatud taotlustele olema lisatud: a) täiendavad dokumendid, mis tõestavad: i) asjaomasel ajavahemikul tehtud kulutusi, ii) vajaduse korral ettevõtjate ja liikmesriigi poolt antud rahaliste toetuste maksmist; b) kokkuvõte, mis sisaldab järgmist: i) programmi raames tehtud töö kirjeldust artiklis 4 osutatud tegevusvaldkondade kaupa, ii) vajaduse korral kavandatud ja tegelikult tehtud tööde erinevuste põhjendamist ja finantsmõju, iii) artikli 5 lõike 2 punktis f sätestatud näitajatel põhinevat tulemuste hinnangut. 3. 31. oktoobriks 2004 lõpetatud tegevuste puhul, mille eest tehakse maksed pärast nimetatud tähtaega, vähendatakse ühendusepoolset rahastamist esimese 30 päeva jooksul 1 % võrra iga hilinenud päeva ja pärast seda 2 % iga hilinenud päeva kohta. 4. Liikmesriigid maksavad lõikes 1 osutatud kõikide taotluse esitamiseks vajalike dokumentide esitamisele järgneva kolme kuu jooksul ja pärast kõigi lõikes 2 osutatud dokumentide läbivaatamist ja artiklis 10 osutatud kontrollide tegemist välja ettenähtud ühenduspoolse rahalise toetuse ja vabastavad vastava tagatise. Artikkel 10 Kontrollid ja karistused 1. Liikmesriigid kontrollivad ühendusepoolse rahalise toetuse andmiseks sätestatud tingimuste täitmist, eelkõige heakskiidu andmise tingimuste järgimist, heakskiidetud tööprogrammide rakendamist, tegelikult tehtud kulutusi ja asjaomaste oliivisektori ettevõtjate antud rahalist toetust. Selleks viivad liikmesriigid läbi kontrollkava, mis hõlmab riskianalüüsi alusel kindlaksmääratud proovi ja sisaldab vähemalt 30 % oliivisektori tootjaorganisatsioonidest ja kõiki käesoleva määruse alusel ühenduse rahalist toetust saavaid oliivisektori ettevõtjate organisatsioone. 2. Liikmesriigid täpsustavad või vajaduse korral sätestavad käesoleva määruse alusel tingimuste eiramise puhul kohaldatava karistustesüsteemi. Need karistused peavad olema tõhusad, proportsionaalsed ja hoiatavad ning hõlmama kõige tõsisemate rikkumiste puhul heakskiidu tühistamist ja rahatrahve, mille suuruseks on vähemalt kahekordne rikkumisega hõlmatud ühenduse rahalise toetuse summa. 3. Lõikes 1 osutatud kontrollisüsteemi alusel avatakse iga kontrollitava oliivisektori ettevõtjate organisatsiooni kohta individuaalne toimik. Need toimikud sisaldavad tehtud kontrollimiste ja ülevaatuste tõendeid ning vajaduse korral andmeid avastatud rikkumiste ja kohaldatud karistuste kohta. Artikkel 11 Liikmesriikide poolt edastatav teave 1. Oliiviõli tootvad liikmesriigid edastavad komisjonile hiljemalt 31. detsembriks 2002 riiklikud sätted, mis käsitlevad eelkõige: a) artikli 2 lõikes 2 osutatud tootjaorganisatsioonide heakskiitmise tingimusi; b) käesoleva määruse artikli 4 lõigetes 1, 2, 3,4 ja 6 osutatud toetuse saamise tingimustega seotud täiendavaid kirjeldusi ja tingimusi; c) artikli 6 lõike 1 punktis a nimetatud oliivisektori eesmärke ja prioriteete; d) artiklis 8 osutatud ettemaksete süsteemi korda ja vajaduse korral siseriiklike rahaliste toetuste maksmise korda; e) artiklis 10 nimetatud kontrollikava ja karistuste süsteemi. 2. Liikmesriigid edastavad 2002/03. ja 2003/04. turustusaasta kohta komisjonile enne 30. juunit 2003 andmed oliivisektori heakskiidetud ettevõtjate organisatsioonide kohta ja heakskiidetud tööprogrammide ja nende eripärade kohta, mis on liigitatud käesoleva määruse artiklis 2 osutatud tootjaorganisatsiooni liigi, käesoleva määruse artiklis 4 osutatud tegevusvaldkonna ja piirkonna ning kooskõlas määruse (EÜ) nr 1638/98 artikli 4a lõike 1 alusel kinnipeetud summade kaupa. 3. Liikmesriigid edastavad hiljemalt 30. aprilliks 2005 komisjonile käesoleva määruse rakendamise aruande, mis sisaldab vähemalt järgmist: a) rahastatud programmide arv, rahastatavad ettevõtjad, pindalad, pressimisettevõtted, töötlemisruumid ja asjaomase oliiviõli ja lauaoliivide maht; b) iga artiklis 4 osutatud valdkonna tegevuse eripärad; c) erinevused kavandatud ja tegelikult läbiviidud tegevuste vahel; d) tulemuste kirjeldamist ja hindamist, mis põhineb eelkõige artikli 9 lõike 2 punkti b alapunktis iii osutatud tööprogrammide hindamisel; e) vastavalt artiklile 10 tehtud kontrollide ning kavandatud ja kohaldatud karistuste kirjeldust; f) kulutusi programmi ja artiklis 4 osutatud tegevusvaldkonna ning ühenduse, siseriikliku ja ettevõtjate poolt tehtud rahaliste toetuste kaupa. Artikkel 12 Jõustumine Käesolev määrus jõustub seitsmendal päeval pärast selle avaldamist Euroopa Ühenduste Teatajas. Seda kohaldatakse 1. novembrist 2002. Käesolev määrus on tervikuna siduv ja vahetult kohaldatav kõikides liikmesriikides. Brüssel, 23. juuli 2002 Komisjoni nimel komisjoni liige Franz FISCHLER 1 EÜT L 210, 28.7.1998, lk 32. 2 EÜT L 201, 26.7.2001, lk 4. 3 EÜT 172, 30.9.1966, lk 3025/66. 4 EÜT L 205, 3.8.1985, lk 5. 5 EÜT L 240, 10.9.1999, lk 11. 6 EÜT L 293, 31.10.1998, lk 50.